ส่วนที่ 1

ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 และ 3 ก่อนตัดสินใจซื้อหลักทรัพย์)

บริษัท ทาพาโก้ จำกัด (มหาชน) (“บริษัทฯ) จัดตั้งขึ้นเมื่อวันที่ 3 เมษายน พ.ศ. 2543
และแปรสภาพเป็นบริษัทมหาชนเมื่อวันที่ 13 กันยายน พ.ศ. 2545
โดยมีวัตถุประสงค์เพื่อประกอบธุรกิจผลิตและจัดจำหน่ายชิ้นส่วนพลาสติกวิศวกรรม (Engineering
Plastic Parts) โดยกรรมวิธีฉีดขึ้นรูป (Injection Molding)
ด้วยเครื่องจักรที่มีเทคโนโลยีที่ทันสมัย
ชิ้นส่วนพลาสติกที่บริษัทฯผลิตได้จะมีคุณภาพสูงกว่าการผลิตชิ้นส่วนพลาสติกโดยทั่วไปเพราะจะต้องมีความละเอียดแม่นยำของขนาดชิ้นส่วน
รวมถึงเนื้อพลาสติกมีความแข็งแรงทนทานเพื่อนำไปใช้ในการประกอบเป็นสินค้าสำเร็จรูปต่อไป
ทั้งนี้บริษัทฯได้รับการรับรองคุณภาพตามมาตรฐาน ISO 9001:2000 และ ISO 14001

ผลิตภัณฑ์หลักของบริษัทฯเป็นส่วนประกอบที่สำคัญสำหรับการผลิตเครื่องใช้ไฟฟ้า
อุปกรณ์อิเล็กทรอนิกส์สำเร็จรูป เช่น ชิ้นส่วนสำหรับเครื่องโทรสาร (Fax)
ชิ้นส่วนสำหรับเครื่องพิมพ์ (Printer) ชิ้นส่วนสำหรับรถยนต์ และชิ้นส่วนพลาสติกอื่นๆ เป็นต้น
บริษัทฯได้รับการส่งเสริมการลงทุนจากคณะกรรมการส่งเสริมการลงทุน
ซึ่งทำให้บริษัทฯได้รับสิทธิพิเศษ อันได้แก่
การได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
โดยบริษัทฯได้รับการยกเว้นภาษีเงินได้นิติบุคคลเป็นเวลา 7 ปี สำหรับโรงงานเดิมของบริษัทฯ
ตามบัตรส่งเสริมการลงทุนเลขที่ 1398/2543 ซึ่งสิทธิพิเศษดังกล่าวจะสิ้นสุดในเดือนพฤษภาคม
2550 และบริษัทฯได้รับการยกเว้นภาษีเงินได้นิติบุคคลเป็นเวลา 7 ปี
สำหรับโรงงานแห่งใหม่ของบริษัทฯตามบัตรส่งเสริมการลงทุนเลขที่ 1670(1)/2545
ซึ่งสิทธิพิเศษดังกล่าวสิ้นสุดในเดือนตุลาคม 2554
และการได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้าจากต่างประเทศเพื่อใช้ในการผลิตเพื่อการส่งออก
นอกจากนี้ ในปี 2550 บริษัทฯ ได้รับการส่งเสริมการลงทุนเพิ่มเติมอีก 1 บัตร บัตรส่งเสริมเลขที่
1061(2)/2551 ลงวันที่ 18 มกราคม 2551สำหรับกำลังการผลิตเพิ่มเติม 1,100 ตันต่อปี
โดยได้รับยกเว้นภาษาเงินได้นิติบุคคลเป็นเวลา 7 ปี และยกเว้นอากรขาเข้าสำหรับเครื่องจักร,
วัตถุดิบและวัสดุจำเป็น และสิทธิประโยชน์จะสิ้นสุดลงในเดือนสิงหาคม 2558

ทั้งนี้ บริษัทฯได้รับการสนับสนุนทางด้านการออกแบบผลิตภัณฑ์ การพัฒนาการตลาด
เทคโนโลยีในการผลิตและได้รับอนุญาตให้ใช้สิทธิบัตรผลิตภัณฑ์จากบริษัท พาร์ทเนอร์ อินดัสทรีส์
จำกัด (“PNI”) จากประเทศญี่ปุ่น
ซึ่งเป็นบริษัทที่เกี่ยวข้องกันโดยการมีผู้ถือหุ้นใหญ่และกรรมการบางท่านร่วมกัน
ซึ่งมีประสบการณ์ในอุตสาหกรรมออกแบบ ผลิตและจัดจำหน่ายชิ้นส่วนพลาสติกวิศวกรรมมานานกว่า
30 ปี
และมีความสัมพันธ์อันดีกับลูกค้าซึ่งเป็นบริษัทผู้ผลิตเครื่องใช้ไฟฟ้าและอุปกรณ์อิเล็กทรอนิกส์จากประเทศญี่ปุ่นที่ได้ย้ายฐานการผลิตออกนอกประเทศญี่ปุ่นมายังประเทศแถบเอเซียตะวันออกเฉียงใต้
และจีน กลุ่มผู้ถือหุ้นกลุ่มใหญ่ที่สุดของบริษัทฯ ในปัจจุบันคือกลุ่ม PNI ซึ่งประกอบด้วย PNI เอง
สมาชิกตระกูลนิโนมิยะซึ่งเป็นกลุ่มผู้ก่อตั้ง PNI และบริษัทฯ รวมถึงผู้บริหารและพนักงานบางท่านของ
PNI ซึ่งในปัจจุบันทำงานและพำนักอาศัยอยู่ในประเทศญี่ปุ่น ณ วันที่ 17 กรกฎาคม 2555 กลุ่ม PNI
ถือหุ้นของบริษัทฯ รวมกันทั้งสิ้น 14,540,200 หุ้น คิดเป็นร้อยละ 15.66
ของทุนจดทะเบียนที่ชำระแล้วของบริษัทฯ

ในปัจจุบัน บริษัทฯจัดจำหน่ายผลิตภัณฑ์ให้แก่ลูกค้าที่อยู่นอกประเทศญี่ปุ่นเป็นหลัก ในช่วงปี
2553/2554 (1 พฤศจิกายน 2553-31 ตุลาคม 2554) และช่วงปี 2554/2555 (1 พฤศจิกายน
2554-31 ตุลาคม 2555)
สัดส่วนของรายได้จากการจำหน่ายสินค้าในประเทศไทยต่อรายได้รวมอยู่ที่ร้อยละ 71.42 และ
79.92 ตามลำดับ

ในเดือนธันวาคม 2545 บริษัทฯได้จัดตั้งบริษัท ทาพาโก้ โมลด์ จำกัด (“TAPM”)
ซึ่งเป็นบริษัทย่อยที่บริษัทฯถือหุ้นอยู่ในสัดส่วนร้อยละ 97.04
ของทุนจดทะเบียนที่ชำระแล้วของบริษัทดังกล่าว เพื่อประกอบธุรกิจรับจ้างออกแบบ ผลิต
ซ่อมและปรับปรุงแม่พิมพ์สำหรับฉีดขึ้นรูปพลาสติก
โดยการดำเนินธุรกิจดังกล่าวจะเป็นส่วนเสริมให้เกิดผลผนึก (Synergy) ระหว่างบริษัทฯ และ
TAPM
อันเนื่องมาจากการที่ธุรกิจทั้งสองประเภทดังกล่าวต้องดำเนินการควบคู่กันไปและสนับสนุนซึ่งกันและกัน

ในช่วงปี 2554/2555
บริษัทฯมีรายได้จากการผลิตและจัดจำหน่ายชิ้นส่วนพลาสติกวิศวกรรมประเภทต่างๆรวมกันทั้งสิ้น
527.31 ล้านบาท หรือเพิ่มขึ้นร้อยละ 5.20 จากปี 2553/2554 ซึ่งอยู่ที่ 501.26 ล้านบาท
รายได้ดังกล่าวเป็นผลมาจากการที่รายได้จากการจำหน่ายชิ้นส่วนพลาสติกสำหรับเครื่องพิมพ์และชิ้นส่วนพลาสติกอื่น
ๆ เพิ่มขึ้น แต่ในส่วนของรายได้จากชิ้นส่วนเครื่องโทรสารอัตราค่อนข้างคงที่
บริษัทมีรายรับที่เป็นสกุลเงินตราต่างประเทศอยู่ที่ร้อยละ 20.08

ช่วงปี 2554/2555 บริษัทฯ และบริษัทย่อยมีกำไรสุทธิทั้งสิ้น 46.674 ล้านบาท โดย ณ วันที่ 31
ตุลาคม 2555 บริษัทฯ และบริษัทย่อยมีสินทรัพย์รวมทั้งสิ้น 574.543 ล้านบาท หนี้สินรวมทั้งสิ้น
299.735 ล้านบาท และส่วนของผู้ถือหุ้น 273.190 ล้านบาท
บริษัทฯมีทุนจดทะเบียนที่ชำระแล้วทั้งสิ้น 95.686,400 บาท แบ่งเป็นหุ้นสามัญทั้งสิ้นจำนวน
95,686,400 หุ้น มูลค่าที่ตราไว้หุ้นละ 1 บาท

ในปี 2552/2553 ที่ผ่านมา บริษัทฯ มีการออกใบสำคัญแสดงสิทธิ TAPAC-W1 จำนวน
45,999,985 หน่วย อายุ 3 ปี โดยวันใช้สิทธิครั้งแรก คือวันที่ 31 มกราคม 2554
และวันใช้สิทธิครั้งสุดท้ายคือ 31 พฤษภาคม 2556 อัตราการใช้สิทธิ 1:1 ราคาแปลงสิทธิ 2.30
บาท โดย ณ วันที่ 31 ตุลาคม 2555 มีการใช้สิทธิดังกล่าวแล้วทั้งสิ้น 3,686,400 หน่วย

ในปี 2554/2555 ที่ผ่านมา บริษัทฯ มีการเข้าทำสัญญาซื้อขายที่ดินกับเขตอุตสาหกรรมกบินทร์บุรี
ขนาดพื้นที่ 28 ไร่ มูลค่า 39 ล้านบาท
เพื่อเตรียมการก่อสร้างเพื่อให้เป็นสำนักงานและโรงงานสาขาของบริษัทฯ
เพื่อรองรับการขยายตัวในอนาคตอีกด้วย